b'\n_START_ARTICLE_\nIdriej\n_START_SECTION_\nDru\xc5\xbeina\n_START_PARAGRAPH_\nIdriej je bil drugi sin Hekatomna, ki je leta 391 pr. n. \xc5\xa1t. postal satrap Karije. Po smrti ga je leta 377 pr. n. \xc5\xa1t. nasledil najstarej\xc5\xa1i sin Mavzol, njega pa leta 353 pr. n. \xc5\xa1t. njegova \xc5\xbeena in sestra Artemizija. Po njeni smrti je leta 351 pr. n. \xc5\xa1t. na prestol pri\xc5\xa1el Idriej, ki je vladal sedem let. Poro\xc4\x8den je bil s svojo sestro in naslednico Ado. Imel je tudi mlaj\xc5\xa1ega brata Piksodarja, ki je bil zadnji vladar iz Hekatomnidske dinastije.\n_START_SECTION_\n\xc5\xbdivljenje\n_START_PARAGRAPH_\nV \xc4\x8dasu Idriejevega prihoda na oblast se je perzijski cesar Artakserks III. odpravil na vojni pohod proti Egiptu, ki je razglasil svojo neodvisnost. Prvi pohod proti zdru\xc5\xbeeni vojski Egip\xc4\x8danov in gr\xc5\xa1kih najemnikov pod poveljstvom faraona Nektaneba II. se je kon\xc4\x8dal s porazom. Artakserks je za\xc4\x8del tik pred porazom v Sidonu zbirati novo vojsko, me\xc5\xa1\xc4\x8dani feni\xc4\x8danskega mesta, nevajeni prisotnosti tako velikega \xc5\xa1tevila vojakov, pa so se temu uprli. Nektaneb II. jim je na pomo\xc4\x8d poslal pla\xc4\x8dance pod poveljstvom Mentorja z Rodosa, potem pa se je upor raz\xc5\xa1iril \xc5\xa1e na Ciper._NEWLINE_Leta 343 pr. n. \xc5\xa1t. je Artakserks III. pooblastil Idrieja, naj zadu\xc5\xa1i upor na Cipru. Idriej je tja poslal 8000 gr\xc5\xa1kih pla\xc4\x8dancev in 40 trirem pod poveljstvom Atenca Fociona. Ciprski upor je bil hitro zadu\xc5\xa1en. Artakserks je isto\xc4\x8dasno imenoval sirskega satrapa Beleza in kilikijskega satrapa Mazeja za poveljnika ekspedicijske vojske proti Sidonu. Faraon Nektaneb II. in Mentor Rodo\xc5\xa1ki sta sidonskemu kralju Teneju poslala na pomo\xc4\x8d 40.000 gr\xc5\xa1kih pla\xc4\x8dancev, ki so skupaj s Feni\xc4\x8dani te\xc5\xbeko porazili oba satrapa. Perzijci so bili prisiljeni umakniti se iz Fenicije, upor pa se je raz\xc5\xa1iril na jug v Judejo in Samarijo. Artakserks se je zatem odlo\xc4\x8dil proti upornemu Sidonu poslati glavnino svoje vojske s 300.000 vojaki. Sidon je leta 345 pr. n. \xc5\xa1t. po kratkem obleganju padel, Fenicija pa je bila priklju\xc4\x8dena k satrapiji Kilikiji. Idriej je v tem \xc4\x8dasu h Kariji priklju\xc4\x8dil otoke Kios, Rodos in Kos in s tem pove\xc4\x8dal bogastvo in politi\xc4\x8dni vpliv svoje satrapije.\n_START_SECTION_\nMavzolej v Halikarnasu\n_START_PARAGRAPH_\nMed njegovo vladavino je bila zaklju\xc4\x8dena gradnja Mavzolove grobnice v Halikarnasu,  ki jo je dala zgraditi njegova sestra in predhodnica Artemizija za svojega pokojnega mo\xc5\xbea in brata Mavzola. Dela je zaklju\xc4\x8dil kipar Pteron s streho v obliki stopni\xc4\x8dasta piramide s 24 stopnicami. \xc5\xa0esti kipar, Pitij, je na vrh strehe dodal marmorno ko\xc4\x8dijo s \xc5\xa1tirimi belimi konji._NEWLINE_Idriej je razen mavzoleja obnovil Zevsovo sveti\xc5\xa1\xc4\x8de na otoku Labranda, mu dogradil ju\xc5\xbeni in vzhodni dostop in zgradil Dorsko hi\xc5\xa1o.\n_START_SECTION_\nSmrt in zapu\xc5\xa1\xc4\x8dina\n_START_PARAGRAPH_\nIdriej je umrl leta 344 pr. n. \xc5\xa1t. zaradi vro\xc4\x8dice, eno leto po zadu\xc5\xa1itvi satrapske vstaje na zahodu Perzijskega cesarstva. Ma prestolu ga je na njegovo \xc5\xbeeljo nasledila \xc5\xbeena (in sestra) Ada. Izbira se je izkazala za veliko napako, ker se z njo ni strinjal mlaj\xc5\xa1i brat Piksodar in je povzro\xc4\x8dila osebne spore in nestabilnost v Kariji. Neko\xc4\x8d najmo\xc4\x8dnej\xc5\xa1a satrapija v Mali Aziji je za\xc4\x8dela propadati in izgubljati svoj politi\xc4\x8dni pomen. Deset let po Idriejevi smrti je Piksodarja na polo\xc5\xbeaju satrapa nasledil perzijski namestnik Orontobad, s \xc4\x8dimer je Hekatomnidska dinastija ugasnila. Orontobada je na mesto satrapa imenoval cesar Darej III., ki se je nameraval poro\xc4\x8diti s Piksodarjevo h\xc4\x8derko, da bi dobil naklonjenost lokalnega prebivalstva. Ko je leta 334 pr. n. \xc5\xa1t. v Karijo pri\xc5\xa1el Aleksander Veliki, je na mesto satrapa imenoval med ljudmi priljubljajo Ado.'